
Til Britt og Sverre


Forord

Dette er en bok om godhet som forandringskraft og takknemlighet som velsignelse. Jeg ønsker å minne om at livet er for kort til å tas for gitt, og for verdifullt til å tas som en selvfølge.

Plutselig er et tiår gått. På et blunk er ungene ute av huset. Neste sommer kommer stadig bråere og mer overraskende på oss. I løpet av ett sekund er et liv over, og mange av oss tenker i ettertid: «Den som kunne vært litt mer våken og bevisst underveis. Ja, den som hadde gitt uttrykk for noen takkens ord mens det ennå var tid.»

Det handler om å se ektefellen mens vi faktisk våkner i samme seng. Det handler om å se ungene på fotballtrening eller i dansestudio. Det handler om å gjøre stas på gamle foreldre litt før minnesamværet, og å ære en onkel eller tante før vi skal skrive minneordet.

Men hvis dette skal skje kan vi ikke alltid ha dårlig tid. For den dårlige tid er både hastig og preget av mangel på tilstedeværelse.

Dette er en bok som ønsker å avsløre, avdekke og gjennomskue det som bryter ned og ødelegger vårt liv. Samtidig er jeg på leting etter det som forløser liv og kan nyskape liv.

Vi eier ikke livet, og kjenner ikke våre dagers mål. Vi trenger å øve oss på å takke for det lånet livet egentlig er og øve oss på å tenke at livet vil oss noe.

Boken er blitt til ved en bearbeidelse av søndagsartikler i Aftenposten, påskeprekener i Åmot kirke og noe nyskrevet materiale, særlig knyttet til møtet med Sørlandsdikteren Gabriel Scott i hans bøker «Kilden» og «Jernbyrden».

En varm takk for viktige innspill fra Espen Ottosen, Randi Steen Hilmersen, Lise Wold Kleven, Hanna Dahl og Anne Dahl.


	Vikersund, august 2004
	Per Arne Dahl

